ARABAKO LURRALDE HISTORIKOKO IRABAZI ASMORIK GABEKO ERAKUNDEEI ZUZENDUTAKO ESKOLA KIROLAREN PROGRAMA ETA PROGRAMA HORI ARAUTZEN DUEN 2020-2021 KANPAINARAKO ARAUDIA ONARTZEKO FORU AGINDUAREN PROIEKTUAREN IRIZPENA (kontsulta saioa 2020ko uztailaren 23koa) 
I. AURREKARIAK
I. aurrekariak 2020ko ekainaren 19ko sarrera data duen ofizioaren bidez, Kirol zuzendariak Arabako Lurralde Historikoko irabazi asmorik gabeko erakundeei zuzendutako eskola kirolaren programa onartzeko foru aginduaren proiektua bidali zuen, bai eta 2020-2021 kanpainarako programa arautzen duen araudia ere.
Ofizioarekin batera, honako agiri hauek aurkeztu dira:  
· 112/2020 Foru Agindua, ekainaren 17koa, Kultura eta Kiroleko diputatuarena, Arabako Lurralde Historikoko irabazi asmorik gabeko erakundeei zuzendutako eskola kirolaren programa onartzeko foru aginduaren proiektua egiteko prozedura eta 2020-2021 kanpainarako programa arautzen duen araudia hasteko dena.
· 122/2020 Foru Agindua, ekainaren 18koa, Kultura eta Kiroleko diputatuarena, Arabako Lurralde Historikoko irabazi asmorik gabeko erakundeei zuzendutako eskola kirolaren programa onartzeko foru aginduaren proiektua eta 2020-2021 kanpainarako programa arautzen duen araudia aurrez onartzen dituena.  
· Arauzko eraginari buruzko txosten laburtua, 2020ko ekainaren 18koa, Kultura eta Kiroleko Idazkaritza Teknikoaren Zerbitzuko abokatu teknikariarena.
· Kultura eta Kiroleko diputatuaren idazkia, 2020ko ekainaren 18koa, 2020-2021 kanpainarako irabazi asmorik gabeko erakundeentzako eta toki erakundeentzako eskola kiroleko programak onartzen dituzten foru aginduko proiektuei buruzkoa.  
· Diputatu Nagusiaren idazkia, 2020ko ekainaren 18koa, 2020-2021 kanpainarako irabazi asmorik gabeko erakundeentzako eta toki erakundeentzako eskola kiroleko programak onartzen dituzten foru aginduko proiektuei buruzko irizpena emateko premia aitortzen duena.  

II. GOGOETA JURIDIKOAK
1. Aholku Batzordearen eskumena.
Euskal Autonomia Erkidegoko Autonomia Estatutuak, abenduaren 18ko 3/1979 Lege Organikoaren bidez onartuak, honako hau xedatzen du 10.36 artikuluan: “Euskal Autonomia Erkidegoak eskumen esklusiboa du turismo eta kirol gaietan”.
Aurreko aginduari dagokionez, azaroaren 25eko 27/1983 Legeak, Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzkoak, 7.b) 6. artikuluan adierazten du lurralde historikoak garatzeko eta betearazteko eskumena dela "Kirola sustatzea.  Eskola kiroleko eta kiroleko programak denontzat".
Jarraian, 8.2 artikuluak ezartzen du, lurralde historikoei arauak garatzea eta betearaztea dagozkien gaietan, honako ahalmen hauek dituztela: a) erakunde erkideek emandako arauak arauz garatzea; b) erregelamendua; c) administrazioa, ikuskaritza barne; d) administrazio bidea berrikustea."
Eskumen banaketa hori oinarri hartuta, Euskadiko Kirolaren ekainaren 11ko 14/1998 Legeak zehatz-mehatz mugatu zituen eskumen arloak.  Hala, erakunde erkideei esleitu zizkien, besteak beste, 4.2. d) artikuluan, eskola kirolaren oinarri eta printzipio orokorrak, kirol diziplinako araubidea eta lehiaketak arautzeko eskumena, eta lurralde historikoetako foru organoei, berriz, arauen garapena eta Euskal Autonomia Erkidegoko eskola kirolaren arloko araudiaren betearazpena (5.a artikulua).  Ildo horretan, lege horren 55. artikuluak foru organoei esleitu zien kirol programak urtero onartzea.
Aurreko horretatik ondorioztatu behar da, irizpenerako aurkeztu den foru dekretuaren proiektua izanik, Euskadiko Kirolaren ekainaren 11ko 14/1998 Legearen edukiaren arau garapena dela, eta gai hori Lurralde Historikoaren garapen eta betearazpenaren eskumena denez, Aholku Batzorde honen nahitaezko irizpena behar duela, martxoaren 30eko 40/1999 Foru Dekretuak bere 3.1.b) artikuluan xedatutakoaren arabera; izan ere, dekretu horren bidez Arabako Foru Administrazioaren Aholku Batzordea sortu eta haren Erregelamendua onartzen da.
2. Proiektuan dagoen xedapenaren eskumen alderdiak. 
Prozedurazko beste alderdi batzuk aztertu aurretik, eskumenen ikuspegitik, adierazi behar da Arabako foru araudiak funtsezko bi artikulu dituela Euskal Autonomia Erkidegoko legeria garatzeko ahalaren titulartasunari dagokionez.  Zehatzago: 
· Arabako Lurralde Historikoaren Antolamendu Instituzionalari buruzko 1983ko martxoaren 7ko Foru Arauaren 6.1.b) artikulua. Arau horrek Batzar Nagusiei esleitzen die Autonomia Erkidegoko edo Estatuko legeria garatzeko xedapenak onartzeko arauak garatzeko ahala, baldin eta ahalmen hori berariaz Foru Aldundiari esleitu ez bazaio.
· Arabako Foru Aldundiaren Antolamenduari, Funtzionamenduari eta Araubide Juridikoari buruzko abenduaren 18ko 52/1992 Foru Arauaren 7.1.1.3 artikulua. Horren arabera, Gobernu Kontseiluari dagokio Estatuko eta autonomia erkidegoko legeria garatzeko foru dekretuak onartzea, arauak garatzeko ahala baliatuz, berariaz horretarako gaikuntza eman zaionean.

Irizpide horiek orain planteatzen den kasuari aplikatuz, ondorioztatu behar da ezen, Foru Ganberan eta Gobernu Kontseiluan dagoenez legeria autonomikoa garatzeko ahala, ez dela bidezkoa Arabako Lurralde Historikoko eskola kiroleko programak arauz garatzea, nahi den bezala, Kultura eta Kirol Saileko titularraren foru agindu baten bidez.

Baina ahalmen arauemaile hori ez litzaioke Foru Gobernu Kontseiluari ere egokituko, ez baitago berariazko gaikuntzarik Arabako Foru Aldundiko Exekutiboak arau bidez gara dezan.

Are gehiago, Kultura eta Kiroleko diputatuak berak ekainaren 18ko idazkian aitortzen duenez, "Gaur egun, eskola kirolaren arloan, ez Arabako Foru Aldundiko Gobernu Kontseiluak, ez Kultura eta Kirol Saileko diputatu titularrak ez dute berariazko gaikuntzarik arau horiek garatzeko".   Gaineratzen du horrek eragin duela Batzar Nagusietan eskola kirolari buruzko foru arauaren proiektu bat izapidetzea. Bertan diputatua gaitzea aurreikusten da, garatzeko eta betearazteko xedapenak eman ditzan, baina COVID-19aren pandemiak eta aparteko neurriak hartzeak, hala nola alarma egoera deklaratzeak, eragotzi egin dute irailaren 1a baino lehen onartzea, eta horregatik berak hartu du bere gain lurraldean eskola kiroleko programak egitea, onartzea eta urteko exekuzioa gauzatzea.  

Aholku Batzorde hau ez dator bat irizpide horrekin, eta, funtsezko ohar gisa, uste du, Arabako Lurralde Historikoko erakunde mailako foru araudia ikusita, irizpenaren pean jarritako agindu proiektua ez datorrela bat zuzenbidearekin, eskumena ez baitagokio organo horri; izan ere, kasu honetan, Batzar Nagusiei dagokie eskola kirolaren arloko araudi autonomikoa garatzea, eta Foru Ganberak ahalmen hori ez erabiltzeak ez dio diputatuari horretarako gaitasunik ematen.


3. Xedapen orokorrak egiteko prozedurak
Xedapen orokorrak egiteko prozedura onartzen duen maiatzaren 23ko Foru Gobernu Kontseiluaren 29/2017 Foru Dekretuak bere I. eranskinean xedatutakoarekin bat, hasteko eta gaiaren arabera eskuduna den saileko titularrak aldez aurretik onartzeko foru agindua egin zen.  
Proposamena egiteko gainerako izapideei dagokienez, aurretiko kontsulta publikoari, entzunaldiari eta jendaurreko informazioari dagokienez, arestian aipaturiko 29/2017 Dekretuaren I. eranskinaren bigarren xedapen gehigarriaren a) idatz zatiaren arabera egin dira, izapide horiek egin baitzitzaizkion xede bererako ebazpenari, zeinaren indarraldia 2020ko ekainaren 30ean amaitu baitzen.   
Halaber, Kultura eta Kirol Idazkaritza Teknikoko letradu teknikariak arau eraginari buruzko txosten laburtua egin du.  
Aipatutako Foru Dekretuan eta  urriaren 1eko 39/2015 Legean, Administrazio Prozedura Erkidearenean, ezarritako nahitaez bete beharreko beste izapide batzuei dagokienez, agindu proiektuaren azalpen zatian justifikatzen da proiektua bat datorrela 3. eta 129. artikuluetan ezarritako erregulazio egokiaren printzipioekin. 
III. PROIEKTUAREN DESKRIBAPENA

Irizpenerako aurkeztutako agindu proiektuaren bidez, Arabako Lurralde Historikoko irabazi asmorik gabeko erakundeentzako 2020-2021 kanpainarako eskola kirolaren programa eta araudia onartu nahi dira. Bereziki, Kultura eta Kirol Saileko zuzendariari ahalmena emateaz gain (foru agindua betearazteko beharrezkoak diren baimenak emateko eta ALHAOn argitaratu eta hurrengo egunean indarrean jartzea xedatzeko), arau esparru egokia ezarri nahi da zazpi eranskinen bidez. 
Hala, I. eranskinak, "Arabako Lurralde Historikoko Eskola Kirolaren Programa irabazi asmorik gabeko erakundeentzat, 2020-2021 kanpaina" izenekoak, 1. atalean xedea aipatzen du, 2. atalean, programa egiteko, onartzeko eta gauzatzeko eskumena; 3. eranskinean, programa horretan sartutako kategoriak, adinak eta aplikazio eremua aipatzen ditu, eta 5. eta 6. eranskinak, hurrenez hurren, partaidetza egiturei eta iraupenari buruzkoak dira.  Ondoren, 7. paragrafoak II., III., IV., V., VI. eta VII. eranskinei egiten die men, betiere irabazi asmorik gabeko erakundeek egin beharreko eskola kiroleko jarduerei aplikatu beharreko araudia eta Eskola Kirolaren Programan sartuta ez dauden jarduerak baimentzeko prozedura aipatzeko.  Halaber, 8. atalean, beharrezko aseguruak kontratatzea eskatzen da; 9., 10., 11. eta 12.ean, berriz, programa argitaratu, garatu eta interpretatzeari buruzkoa da, bai eta programaren aurka jar daitezkeen errekurtsoei buruzkoa ere.   
Azkenik, 13. atalak, "azken xedapenak" deritzonak, baldintza orokorrak edo kasu bakoitzean adierazten direnak onartzera behartzen ditu, bai eta programan inskribatutako erakundeak, onartutako proiektuen ikuskapenerako, jarraipenerako eta egiaztapenerako Aldundiak izendatutako pertsonen presentzia onartzera eta erakunde horri egindako jarduerekin lotutako datuak eta dokumentazioa ematera ere.  Jarraian, 2. atalak adierazten du Arabako Lurralde Historikoan kokatuta ez dauden kirol erakundeek ere parte har dezaketela; orobat, 3.ak xedatzen du erakunde parte hartzaileek era guztietako erantzukizunak hartu behar dituztela beren gain.    Era berean, 4. zenbakia 14/1998 Legearen diziplina araubideari lotzen zaio, eta, azkenak, adingabeekin ohiko harremana duten beren erakundeko pertsonak askatasunaren edo intimitatearen aurkako delituren batengatik kondenatuak izan ez direla egiaztatzeko betebeharra jasotzen du.
Halaber, II. eranskinak, "2020-2021 aldiko kirol partaidetzako ibilbideari dagozkion hastapen jarduerak, jolas jarduerak, kirol  eta kultura jarduerak eta lehiaketa aldatuak arautzen dituen araudia" izenburupekoak, 1. atalean definitzen du xedea. 2. atalean erakunde parte hartzaileak, 3.ean jarduerak eta 4.ean, berriz, partaidetza lehiaketak arautzen ditu.  Azkenik, 5. atalean, "aurkeztu beharreko dokumentazioa eta aurkezpena" izenburupean, erakundearen eta partaideen inskripzioa aipatzen da. 
Eta bestalde, III. eranskinak, "Errendimendu hastapeneko ibilbideari dagozkion hautemate jarduerak, teknifikazio jarduerak eta errendimendu lehiaketak arautzen dituen araudia" izenburupean, jarduketa horiei buruzko bi atal jasotzen ditu.
Halaber, IV. eranskina inskripzioa, baimenak eta egoera bereziak arautzen dituen araudiari buruzkoa da, eta V. eranskina, berriz, eskola kanpainaren barruan erakunde laguntzaileen parte hartzea arautzen duen araudiari buruzkoa, besteak beste, parte hartzeko baldintzei, kategoriei eta lankidetza hitzarmenei buruzkoa.
Azkenik, VI. eranskina irabazi asmorik gabeko erakundeek egin beharreko joan-etorriei buruzkoa da, eta VII. eranskinak, "2020-2021 kanpainako Arabako Lurralde Historikoko irabazi asmorik gabeko erakundeentzako eskola kirolaren programan sartuta ez dauden eskola adineko kirolarientzako kirol jarduerak antolatzeko baimena emateko prozeduraren erregulazioa" izenekoak, 1. atalean definitzen du prozedura horren xedea, 2. eta 3. ataletan eskabideak eta aurkeztu beharreko agiriak, eta 4.ean, aldiz, Kultura eta Kirol Saileko titularrak ebazpenari egiten zaio men.  Gainera, 5. atalean baldintza jakin batzuk betetzeko aukera aurreikusten da, bai eta haiek baliogabetzeko aukera ere, horiek betetzen ez badira.  Era berean, 6. zenbakia eranskin honetan jasotako prozedura bete gabe egin daitezkeen kirol lehiaketei buruzkoa da; azkena, ostera, 7. zenbakia, eskola kirolaren programan aurreikusi gabeko kasu bereziak izan arren, baimenik behar ez duten kasuei buruzkoa da.

IV. PROIEKTUAREN EDUKIAREN ANALISIA.
Ez da ahaztu behar, gogoeta juridikoetan jaso den bezala, Kultura eta Kirol Saileko titularrak ez duela eskumenik irizpenaren xede den foru agindua emateko, eta, beraz, aginduaren eduki zehatza aztertuko da.

AZALPEN ZATIA

29/2017 Foru Dekretuko IV. Eranskinak ezarri bezala, Gobernu Kontseiluarena, maiatzaren 23koa, xedapen baten azalpen atalean arauaren helburua eta xedea azaldu behar dira; edukia labur-labur jaso behar da erregulazioan txertatzen dituen berrikuntzak eta testua hobeto ulertzeko, baita araua ematean baliatutako gaikuntzak eta eskumenak aipatu ere.  Ildo horretan, proiektatutako xedapenaren azalpen zatiak ezartzen du behar bezala justifikatuta geratu dela ebazpena ematen duen organoaren gaikuntza, eta Batzorde hau ezin da ados egon baieztapen horrekin, irizpen honen gogoeta juridikoei buruzko 2. atalean azaldutakoa oinarri hartuta.
Bestalde, hizpide dugun foru agindua egiteko prozedura deskribatzerakoan, adierazi behar da proiektua aldez aurretik onartzeko foru agindua ez dagoela behar bezala identifikatuta. 
Era berean, azalpen zati horretan falta da aipatzea, 40/1999 Foru Dekretuaren bidez onetsitako Aholku Batzorde honen Erregelamendu Organikoak bere 23. artikuluan ezarritakoaren arabera, foru agindua aldez aurretik aztertu behar dela, eta Batzordearen irizpenarekin bat datorren edo, aitzitik, horretatik bereizten den, irizpenean funtsezkotzat jo daitezkeen oharren adostasuna edo desadostasuna adierazita.

ARTIKULUAK

Proiektuan dagoen arauak, aurreko kanpainetarako onartutako foru aginduek egin bezala, testu bakarrean biltzen ditu, eranskin desberdinetan bada ere, 2020-2021 kanpainari begira irabazi asmorik gabeko erakundeei zuzendutako Eskola Kirolaren Programa, haren araudia eta aipatutako programan sartuta ez dauden kirol jardueretarako baimenak emateko prozedura. 
Horrela, jarraian aztertuko diren eranskinak artikulu bakar batean onartu ondoren, azken xedapenetako lehenengoak ahalmena ematen dio Kultura eta Kirol Saileko zuzendariari beharrezkoak diren baimenak emateko.  Akats bat antzematen da gaitutako organo hori identifikatzerakoan; izan ere, Kultura eta Kirol Sailean ez dago izen hori duen zuzendaritzarik, bi baizik, erabat bereiziak, Kultura Zuzendaritza eta Kirol Zuzendaritza. 
Bestalde, proiektatutako foru aginduak bigarren azken xedapen bat du, indarrean jartzeari buruzkoa; horrek ez du bestelako iruzkinik merezi. 


I. ERANSKINA. ARABAKO LURRALDE HISTORIKOKO IRABAZI ASMORIK GABEKO ERAKUNDEENTZAKO ESKOLA KIROLAREN PROGRAMA, 2020-2021 KANPAINAN.  

-Azalpen atala:
Azalpen horretan adierazten da Arabako Foru Aldundiari dagokiola eskola kiroleko urteko programak egitea, onartzea eta gauzatzea –baieztapen hori guztiz eztabaidagarria da, gogoeta juridikoen 2. atalean adierazi den bezala–, eta, horrez gain, adierazten da, COVID-19aren pandemia dela eta, eskola kirolaren programa garatzea lotuko zaiela osasun agintaritzek eta hezkuntza sistemak ikasturtearen inguruan hartzen dituzten erabakiei.  

Araugintza teknikaren ikuspegitik, aipamen berezia merezi du azalpen zatia eranskin batean egoteak; izan ere, xedapen orokorren proiektuak egiteko araugintza teknikaren gidalerroek, maiatzaren 23ko 29/2017 Dekretuaren IV. eranskinean onartuek, xedapen orokor baten hasieran azalpen atal bat ezartzeko aukera aurreikusten dute, baina ez eranskinetan.  Are gehiago, horien edukia zehazterakoan, gidalerro horiek kontzeptuen, arauen, baldintza teknikoen, grafikoen, pertsonen, ondasunen, lekuen, akordioen edo hitzarmenen ingurukoak izan daitezke, baina inola ere ez haien azalpen zati bati buruzkoak.  Ondorioz, azalpen zati hori kentzea proposatzen da, haren edukia proiektatutako foru aginduaren azalpen zatira eramateko oztopo izan gabe. 

Jarraian, 12 ataletan, eskola programa horren funtsezko alderdiak zehazten dira.

· 1.- Xedea. 
Atal honetan, Euskadiko Kirolaren ekainaren 11ko 14/1998 Legean jasotako eskola kirolaren definizioa jasotzen da, eskola adineko kirol jardueran parte hartzen duten erakundeei buruz hitz egiten da, ikasleen integrazioari buruz eta diskriminaziorik ezari buruz, baina ez da mugatzen proiektatutako aginduaren xedea.   Horregatik, atal honen edukia berrikustea gomendatzen da. 

· 2.- Eskumenak.
Berriz ere Aldundiari  eskola kiroleko urteko programak egitea, onartzea eta gauzatzea dagokiola adierazi ondoren, Kultura eta Kirol Sailak eskola kiroleko programan jasota ez dauden kirol jarduerak antolatzeko baimena emateko aukera aurreikusten du.  
Horri dagokionez, foru aginduak eta haren eranskinek urteko programan jasotzen ez diren jarduerak baimentzeko aukera aurreikusten dute, eta lizentzia horiek ausaz eta inolako azalpenik gabe esleitzen dizkiete Kultura eta Kirol Saileko zuzendariari (foru aginduaren azken xedapenetako lehena), Kultura eta Kirol Sailari (I. eranskinaren 2. atal honetan eta 5. atalean) edo Kultura eta Kirol Zerbitzuko buruari (VII. eranskinaren 4. atalean).
Bada, arau testu osoan zehar Arabako eskola kiroleko jardueren programan jaso gabeko kasu bereziak baimentzea ahalbidetzen duen araudia aipatzen ez bada ere (Euskadiko Kirolaren ekainaren 11ko 14/1998 Legearen 55.4 artikulua), manu horrek foru aldundiei esleitzen die eskumen hori.  Esleipen hori abenduaren 18ko 52/1992 Foru Arauak, Arabako Foru Aldundiaren Antolaketari, Funtzionamenduari eta Araubide Juridikoari buruzkoak, bere 40. artikuluko 17. zenbakiarekin uztartuta (zeinak foru diputatuei esleitzen baitie beren sailari dagozkion gaiei buruzko lizentziak edo baimenak ematea), argi dago, hasiera batean, eskola kirolaren programan sartuta ez dagoen edozein egoera baimentzeko eskumena Kultura eta Kirol Sailaren titularrak izango lukeela.
Aurrekoa gorabehera, aipatutako 52/1992 Arauak bere 94. artikuluan xedatutakoaren arabera, Kultura eta Kirol diputatuak bere saileko zuzendariei eskuordetu ahal izango dizkie baimenak emateari buruzko eskumenak, eta horrek justifikatuko luke proposatutako foru aginduaren azken xedapenetatik lehenengoan zuzendari baten alde jasotako gaikuntza. 
Horren guztiaren ondorioz, Batzorde honen irizpenaren pean jarritako arau proiektuaz denaz bezainbatean, funtsezko ohar gisa, berrikusi egin beharko litzateke Arabako Eskola Kirolaren Programan sartzen ez den edozein egoera baimentzeko eskumenaren esleipena, jarduera hori dagokion organo zehatzari buruzko erreferentziak bateratu ahal izateko.  

· 3.- Kategoriak eta adinak.
Zuzenean, inolako azalpenik gabe, hiru eremu dituen koadro bat erantsi da: kategoria, jaiotze urtea, ikasturtea eta aplikazio eremua.  
Beharbada, egokia litzateke, taularen aurretik, aipatutako taularen gaineko azalpenen bat egitea, Arabako eskola kirolaren programako jarduerak kategoria horietan egingo baitira.

 4.- Ibilbideak eta kirol jarduerak

Azalpen labur baten ondoren, ibilbide bakoitzean sartu beharreko jarduerak jasotzen dituen taula bat erantsi da.

· 5.- Partaidetza egiturak.
Eskola kiroleko programan parte har dezaketen erakundeak bereizten ditu, eta Eusko Jaurlaritzako Hezkuntza Sailak onartutako ikastetxeetara eta Eusko Jaurlaritzako sailetan behar bezala eratutako eta erregistratutako irabazi asmorik gabeko erakundeetara mugatzen ditu.    

· 6.- Programaren iraupena.
Atal honek aipamen berezia merezi du, bi arrazoirengatik.  Batetik, eskola kirola izan arren, ez delako ikasturtearekin bat datorren iraupenik ezartzen.  
Bigarrenik, Kultura eta Kirol Sailak hasiera eta amaiera data desberdinak dituzten jarduerak baimendu edo antolatuko dituela aurreikusten duelako, eta hori ez dirudi egingarria denik, baldin eta eskola programa 2020ko irailaren 1etik 2021eko abuztuaren 31ra bitartekoa bada.

· 7.- Eskola kirolaren programa garatzeko araudiak.
Aztertutako foru aginduaren II., III., IV., V., VI. eta VII. eranskinetan jasotako araudira jo behar da.

· 8.- Aseguruak.
Arabako Foru Aldundiak hainbat kontingentzia estaltzeko aseguruak kontratatzea aurreikusten du, bai eta inskribatutako erakundeek parte hartzaileei horien ezaugarriak eta programan inskribatutako ikasleen aldaketak, altak eta bajak jakinarazteko betebeharra ere.     

· 9.  publizitatea. 
Atal honetan xedatzen denez, ALHAOn argitaratuko da kirol programa, eta ahalik eta zabalkunderik handiena emango zaio.
ALHAOn argitaratu nahi den eranskina errepikakorra dela alde batera utzita, foru aginduaren azken xedapenetatik bigarrenak aldizkari ofizialean argitaratzea aurreikusten baitu, eta ulertzen baita argitalpen hori osoa izango dela, eranskinak barne, ez da argi geratzen argitalpen horrekin lortu nahi den hedapen handiena edo, gainera, beste bitarteko batzuen bidez egin behar den.  Beraz, komenigarria litzateke atal horren idazketa berrikustea. 


· 10.- Garapena. 
Kultura eta Kirol Saileko titularrak garapen araudiak garatzeko ebazpenak emateko aurreikuspena zehaztugabea izateaz gain, guztiz baztergarria da; izan ere, abenduaren 18ko 52/1992 Foru Arauak, Arabako Foru Aldundiaren Antolamenduari, Funtzionamenduari eta Araubide Juridikoari buruzkoak, bere 40. artikuluaren 10. paragrafoaren arabera, foru diputatuei dagokie euren sailen gaien inguruan bidezko administrazio egintzak edo  ebazpenak ematea.  Hori dela eta, atal hori kentzeko gomendioa egiten da.

· 11.- Interpretazioa.
Foru diputatu baten eskuduntzen artean ez dago zehaztea nori edo zein organori dagokion bere sailaren araudiaren inguruan sor daitezkeen zalantzak ebaztea; beraz,  atal hori funtsezko izaeraz kentzea proposatzen da.

· 12.- Errekurtsoak.  
Adierazten da eskola kirolaren programa eta horren ondoriozko administrazio egintzak aurkaratu ahal izango direla, Herri Administrazioen Araubide Juridikoaren eta Administrazio Prozedura Erkidearen Legean ezarritako kasuetan eta moduan.     
Lehenik eta behin, adierazi behar da proiektatutako foru agindua ez dela ebazpen edo administrazio egintza bat, baizik eta xedapen orokor bat, zeinaren aurka ezin baita errekurtsorik jarri administrazio bidean, urriaren 1eko 39/2015 Legeak, Herri Administrazioen Araubide Juridikoaren eta Administrazio Prozedura Erkidearenak, bere 112. artikuluaren 3. zenbakiak ezarritakoaren arabera. 
Gainera, eskola programatik eratorritako administrazio egintzen aurkako administrazio errekurtsoaren ohartarazpena hemen kokatzea agian ez da egokiena izango; izan ere, 39/2015 Legeak bere 40. eta 88. artikuluetan xedatutakoaren arabera, jakinarazpenean eta administrazio egintza bakoitzaren jakinarazpenean eta edukian adierazi beharko da berariaz zein organori eta zein epetan aurkeztu behar zaizkion errekurtsoak administrazio bidean eta auzibidean.
Horregatik guztiagatik, funtsezko ohar gisa, atal hau ezabatzea iradokitzen da. 



· 13.- Azken xedapenak. 
Atal honen amaieran, azken xedapen batzuk daude; horien artean, bereziki aipatu behar da eskola kirolaren programan inskribatutako erakundeek nahitaez onartu behar dituztela baldintza orokorrak edo kasu bakoitzean adierazten direnak, bai eta jarduerak egitearen ondorioz sor daitezkeen mota guztietako erantzukizunak hartu behar dituztela ere. 
Hala, I. eranskina eta proiektatutako foru aginduaren gainerako edukia irakurrita, ezin dira identifikatu 1. puntuan aipatutako baldintza orokorrak. Era berean, 3. zenbakian aipatutakoaren arabera, irabazi asmorik gabeko erakundeek beren gain hartu beharreko erantzukizunen zehaztugabetasuna erabatekoa denez, azken xedapen hauetako bi puntuetan erabilitako terminoak gehiago zehaztea proposatzen da.


II. ERANSKINA  2020-2021 ALDIKO KIROL PARTAIDETZAKO IBILBIDEARI DAGOZKION HASTAPEN JARDUERAK, JOLAS JARDUERAK, KIROL-KULTURA JARDUERAK ETA LEHIAKETA ALDATUAK ARAUTZEN DITUEN ARAUDIA. 
I. eranskinean zerrendatutako 2020-2021 kanpainako ibilbideak kontuan hartuta, eranskin honetan horietako bat arautzen da, kirol partaidetzarena. 

· 1.- Xedea.
Atal horretan, kirol arloko partaidetza ibilbidearen xedea azaltzen  da; hau da, kirol modalitate desberdinak ezagutzea eta kirol ohitura eta bizimodu osasungarria hartzea sustatzea.  

· 2.- Erakunde parte hartzaileak. 
I. eranskineko 5. atalean, partaidetza egiturei buruzkoan, jasotako edukia errepikatzen du. 

· 3.- Hastapenetako, aisialdiko eta kirol eta kultura arloko jarduerak.
Jarduera horiek garatzeko zenbait baldintza arautu ondoren, bakoitza zehatz-mehatz definitzen du, eta I. eranskinean aurreikusitako alderdi batzuk errepikatzen ditu. 

· 4.- Parte hartzeko lehiaketak (Arabako eskola kiroletako jolasak).
I. eranskinak –kirolean parte hartzeko ibilbidea osatzen duten jarduerak mugatzeko orduan– eta II. eranskinaren izenburuak aurreko 3. puntuan garatutako hiru jarduerei eta aldatutako lehiaketei buruz hitz egiten dute.  Hala ere, 4. atal honen izenburua ikusita, badirudi arau xedapenaren eranskinetan jarduera bera aipatzen dela, izen desberdinekin (Arabako lehiaketa aldatuak, parte hartzeko lehiaketak, eskola jolasak), inolako azalpenik edo azalpenik gabe, ezer komunik ez duten terminoak izanik.  Horregatik, terminologia bateratzea edo hiru izendapenekin jarduera berari erreferentzia egiten zaion argitzea gomendatzen da. 
Lehiaketa horiek garatzeko baldintzen deskribapenean zehar, I. eranskineko eta II. eranskineko edukiak errepikatzen ditu. 

· 5.- Aurkeztu beharreko agiriak eta aurkezpena.
Atal honetan ez da ezer arautzen tituluan aipatutako dokumentazioari buruz; aitzitik, erakundea eta bertako kideak inskribatzea eskatzen da, bai eta bertan jasotako datuak aldatu izanaren jakinarazpena egitea ere.  Bestalde, IV. eranskinean, geroago aztertuko dena, zehatz-mehatz arautzen da eskola kiroleko kanpainan parte hartzeko interesa duen edozein erakunde inskribatzeko prozedura.  Horregatik guztiagatik, atal hori kentzea komeni da, eta edukia IV. eranskinean jasotzea. 

III. ERANSKINA.  ERRENDIMENDU HASTAPENEKO IBILBIDEARI DAGOZKION HAUTEMATE JARDUERAK, TEKNIFIKAZIO JARDUERAK ETA ERRENDIMENDU LEHIAKETAK ARAUTZEN DITUEN ARAUDIA.
Eranskin horretan garatutako errendimendu hastapeneko ibilbideari dagokionez, I. eranskinean, hura osatzen duten jarduerak mugatzeko orduan, eta izenburuan hiru jarduera bereizi aipatzen badira ere –hautematea, teknifikazioa eta errendimendu hastapeneko lehiaketak–, eranskin honek bi atal baino ez ditu, bata teknifikazioari buruzkoa eta bestea hastapen lehiaketei buruzkoa.  Hori hala da, detekzioa ez baita jarduera bereizitzat hartzen, teknifikazio-mailatzat baizik.   
Aurrekoa alde batera utzita, eranskinaren gainerako edukiak izaera tekniko nabarmena du, eta batzorde honek ez du horri buruzko aipamen gehiagorik egin behar.  

IV. ERANSKINA  ESKOLA KIROLEKO 2020-2021 KANPAINAKO IRABAZI ASMORIK GABEKO ERAKUNDEEN INSKRIPZIOA, BAIMENAK ETA EGOERA BEREZIAK ARAUTZEN DITUEN ARAUDIA.  
Barneko prozeduraren ikuspuntutik, erregularizatu egiten da erakundeen, taldeen eta parte hartzaileen inskripzioa, bai eta egoera berezietan baimenak ematea ere; batzorde honek ez du alderdi aipagarririk atzeman horren inguruan.


V. ERANSKINA. 2020-2021 ESKOLA KIROLEKO KANPAINAN ERAKUNDE LAGUNTZAILEEK PARTE HARTZEA ARAUTZEN DUEN ARAUDIA.
Babes teknikoa emate aldera, irizpideak finkatzen dira irabazi asmorik gabeko erakunde jakin batzuek, lankidetza hitzarmen batean finkatutako jarduera esparruaren barruan, eskola kiroleko kanpainako jarduerak garatzen lagun dezaten.  Aipatutako hitzarmenaren gutxieneko edukia arautzeko orduan, uler daiteke hitzarmen hori Arabako Foru Aldundiarekin sinatzen dela, baina ez da inola ere identifikatzen, eta, beraz, gomendagarria litzateke berariaz aipatzea.


VI. ERANSKINA  2020-2021 IKASTURTEKO ESKOLA KIROLEKO PROGRAMAREN BARRUAN IRABAZI ASMORIK GABEKO ERAKUNDEEK EGIN BEHARREKO JOAN-ETORRIETARAKO ARAUDIA. 

Eskola kirolaren programa gauzatzean egin beharreko joan-etorriak erregularizatzen dira; batzorde honek ez du honen inguruko aipamenik egiten. 
I. eranskinetik VI.era bitartekoei dagokienez, edukiak errepikatu direla eta batzorde honek horiek aztertzean egindako oharrak ikusita, testu bakar batean ezar liteke horien guztien edukia.  Ondorioz, "Arabako Lurralde Historikoko irabazi asmorik gabeko erakundeentzako eskola kirolaren programa arautzen duen araudia" izenburupean, lehenengo sei eranskinak bakar batean bateratzea proposatzen da, edo, hobeto esanda, haien edukia proiektatutako aginduaren testu artikulatuan sartzea, araugintza teknikaren ikuspegitik zuzenagoa denez gero. 


VII. ERANSKINA 2020-2021 KANPAINAKO ARABAKO LURRALDE HISTORIKOKO IRABAZI ASMORIK GABEKO ERAKUNDEENTZAKO ESKOLA KIROLAREN PROGRAMAN SARTUTA EZ DAUDEN ESKOLA ADINEKO KIROLARIENTZAKO KIROL JARDUERAK ANTOLATZEKO BAIMENA EMATEKO PROZEDURA ARAUTZEA.  

-Azalpen atala:
Atal honetan, Arabako Foru Aldundiari eskola kiroleko urteko programak egitea, onartzea eta gauzatzea dagokiola adierazi ondoren –baieztapen hori guztiz eztabaidagarria da, gogoeta juridikoen 2. atalean adierazi den bezala–, zehazten da lurralde historikoetako organo eskudunek salbuespenez baimendu ahal izango dutela urteko programetan jasota ez dauden kirol jarduerak antolatzea. 
I. eranskinaren azalpen zatia aztertzean azaldu den bezala, araugintza teknikaren ikuspegitik, ez da egokia eranskin batean azalpen zati bat sartzea; beraz, eranskin hori kentzea proposatzen da; hori ez da oztopo izango haren edukia proiektatutako foru aginduaren azalpen zatira eramateko. 

-1. Xedea.
Irabazi asmorik gabeko erakundeei dagokienez, 2020-2021 eskola kanpainako programan sartuta ez dauden jardueretarako baimenak emateko prozeduraren erregulazioa III. eranskinaren xede gisa definitzean, akats bat egin da, foru agindu honen xedeari buruz hitz egiten baitu, eta ikusi dugu Batzordearen irizpenaren pean jarritako aginduaren xedea ez dela prozedura hori bakarrik, baita eskola kirolaren programa eta haren araudia onartzea ere.  Akats hori berrikustea iradokitzen da.

-2.- Eskabideak. 
Atal horretan aurreikusten da eskabideak Aldundiko Kirol Zerbitzuan aurkeztu behar direla, gutxienez hilabete lehenago.

- 3.- Dokumentazioa. 
Eskabidearekin batera aurkeztu beharreko dokumentazioa zerrendatu besterik ez du egiten.

-4. - Ebazpena. 
Baimen eskaeretan isiltasun positiboaren arau orokorra aurreikusi ondoren, eskaera batean hutsuneak edo omisioak antzemanez gero nola jokatu behar den arautzen du.  Horri dagokionez, adierazi behar da prozedura hori ez dagoela 39/2015 Legeak eta, zehatzago, 24. artikuluak administrazio isiltasun positiboaren arau orokorretik salbuesten dituenen artean, eta, beraz, VII. eranskin honetan araututako prozeduran isiltasunaren zentzua aldatu behar dela funtsezko izaeraz, baiesteko modukoa izan dadin. 
Gainera, komeni da ohartaraztea Kultura eta Kirol Saileko titularrari esleitzen zaiola baimenen berri izatea eta horiek ebaztea, bai eta berraztertzeko errekurtsoaren bidez gerora aurkaratu ahal izatea ere.  Horri dagokionez, gogora ekarri behar da I. eranskineko 2. atalaren azterketan ohartarazpena egin dela, jarduketa horri dagokion organo zehatzari buruzko aipamenak bateratu beharrari buruz.  
Bestalde, adierazi behar da administrazio prozedura bateko eskaeren zuzenketa eta hobekuntza ez dela arautzen ebazpen fasean, hasiera fasean baino.  Horregatik, egokia da aurreikuspen hori atal honetan ez jasotzea, 2.ean baizik.

 -5. Baimenak.
Atal honetan baimenak baldintza jakin batzuen menpe betetzeko aukera aurreikusten da, bai eta haiek baliogabetzeko aukera ere, horiek betetzen ez badira.  

-6. Ez betetzea.
Eranskin honetan jasotako prozedura bete gabe kirol jarduerak egin direla jakinez gero, bi egoera posible bereizten dira: abian dauden jarduerak etetea edo, hasi ez badira, baimena ematea edo ez ematea.
Horri dagokionez, esan behar da toki erakundeentzako eskola kanpainan debeku bat ezartzen dela baimendu gabeko jarduera hasi ez bada, baina irabazi asmorik gabeko erakundeentzako kanpainaren kasuan, aukera dago azken buruan jarduera hori baimentzeko.   Agian, egokia izango litzateke jarduera hori berrikustea, bi kasuetan erantzun bera eman ahal izateko. 

Eskola kiroleko programako aurreko kanpainak arautzen dituzten foru aginduak aztertuta, ikusi da VII. eranskinaren edukiak irauteko bokazioa duela, beti berbera baita.  Hori ikusita, Arabako Batzar Nagusietan izapidetzen ari den kirolari buruzko foru arauaren proiektua onartu ondoren, segurtasun juridikoko arrazoiak direla medio, agian, aztertu beharko litzateke, Bizkaiak eta Gipuzkoak egin duten bezala, ea egokia ote den Eskola Kirolaren Programan jasota ez dauden jarduerak egiteko baimenak emateko prozeduraren arauketa orokorrari eta indarraldi mugagabeari helduko liokeen xedapen orokorreko proiektu bat bereizita onartzea. 

ONDORIOAK

Lehenengoa.- Arabako Foru Administrazioko Aholku Batzordeak Foru aginduaren proiektuari buruzko irizpena eman behar du.
Bigarrena.- Eskumenei dagokienez, ez da bidezkoa Arabako Lurralde Historikoko irabazi asmorik gabeko erakundeentzako eskola kirolaren programa onartzeko foru aginduaren proiektua eta programa hori arautzen duen 2020-2021 kanpainarako araudia onestea, bidalitako arau tresnaren lerruna nahikoa ez delako. 
Hirugarrena.- Aurreko ondorioan xedatutakoari kalterik egin gabe, funtsari buruzko edukiei dagokienez, IV. atalean zenbait ohar egin dira, eta horietako batzuk funtsezkotzat jo dira.
